કાંદિવલીમાં રહેતાં ૭૫ વર્ષનાં શાંતા સેવંતીલાલ શાહને મળો એટલે ‘મધર ઇન્ડિયા’ની નર્ગિસ દત્ત યાદ આવી જાય. ‘મધર ઇન્ડિયા’માં પતિ રાજકુમાર ઘર છોડીને જતો રહે છે ત્યાર પછી નર્ગિસે પોતાનાં બાળકોને મોટાં કરવા જે સંઘર્ષ કર્યો હતો એવો જ કંઈક સંઘર્ષ શાંતાબહેને પતિ સેવંતીલાલના મૃત્યુ પછી પોતાનાં બાળકો માટે કર્યો છે. જીવનનો તડકો-છાયો જોઈ ચૂકેલાં શાંતાબહેન આજે એ દિવસોને ખૂબ તટસ્થતાપૂર્વક જોઈ અને મૂલવી શકે છે, પરંતુ ત્યારે તેમણે જે સંઘર્ષ કર્યો હશે એનો અંદાજ તેમની વાતો પરથી આસાનીથી મેળવી શકાય છે.